tartuNLP/wikipedia-smugri-20251201 huggingface dataset:
Remington 700

Remington 700 on Ameerika Ühendriikide käsilukustusega kesktule-vintpüsside seeria, mida Remington Arms toodab alates 1962. aastast. Tegu on aastal 1948 konstrueeritud Remington 721 ja 722 seeria edasiarendusega. Remington 700 disainil põhinevad USA armee ja merejalaväe snaiperrelvad M24 ja M40.
Üldiselt on Remington 700 relvadel olenevalt kaliibrist 3–5-lasuline relvasisene salv. Toodetakse ka eemaldatava lehtsalvega mudeleid. Nii tehases kui järelturul on saadaval lai valik erinevaid osi, mis relvale sobivad. Aastatel 1978–1982 oli müügil mudel Sportsman 78, mis oli ehituselt samasugune, aga materjali poolest odavam.
Konstantinos III

Konstantinos III (Flavius Heraclius novus Constantinus; kreeka keeles: Ἡράκλειος Κωνσταντῖνος 3. mai 612 - 25. mai 641) oli kõige lühemat aega (3 kuud) valitsenud Bütsantsi keiser 11. veebruarist 641 kuni surmani.
Konstantinos oli oma isa Herakleios I kaasvalitseja ning sai keiser peale viimase surma. Tema ema oli surnud vahetult peale sünnitust. Konstantinos kuulutati ainuvalitsejaks, kuigi isa oli soovinud, et ta oleks võrdne valitseja oma poolvennaga. Herakleiosel oli teisest abielust Martinaga poeg Herakleios. Seejuures oleksid mõlemad pojad pidanud austama Martinat emana ja keisrinnana. Keiser Herkleios viibis tihti pealinnast eemal ning seetõttu sai Konstantinos juba varakult valitseja rolliga tuttavaks. Kui isa läks 622. aastal sõtta pärslaste vastu, jäi 10-aastane Konstantinos teda asendama. Mõned aastad hiljem, 625.-626. aasta talvel elas ta üle äreva olukorra, kui pealinn sattus pärslaste ja avaaride piiramisrõngasse. Kuigi avaaridel oli Bütsantsiga sõlmitud rahuleping, ei suutnud nad oma ründepartnerite keelitusele vallutada Euroopa rikkaim linn vastu pidada. Peamiselt Bütsantsi tugeva laevastiku tõttu suutsid bütsantslased rünnaku tagasi tõrjuda.
Keiser Konstantinos III ainuvalitsejaperioodist on suhteliselt vähe teada. Esiteks valitses ta väga lühikest aega ning teiseks ei paistnud ta inimesena ka millegagi silma. Oma sajapäevase valitsemisaja pühendas ta intriigidele ja dünastilisele võitlusele, mis varjutas tema jaoks kõik muud probleemid, nende seas ka araablastest tuleneva ohu. 
Võimalik, et Konstantinosele sai saatuslikuks otsus nõuda patriarhilt oma isa poolt Martinale jäetud raha väljaandmist. See samm pingestas keisri ja tema võõrasema suhteid veelgi. Konstantinos suri 25. mail 641. aastal ootamatult kurguverejooksu. Väga võimalik, et selle põhjuseks võis olla mürgitamine, mille taga oli arvatavasti leskkeisrinna Martina.
Siret Campbell

Siret Campbell (varem Siret Paju; sündinud 1. septembril 1982) on eesti dramaturg ja lavastaja, Drakadeemia asutaja ja juhataja.
Aastatel 2002–2004 õppis ta Berliinis (Bard College Berlin) kirjandust ja filosoofiat. Aastatel 2005–2008 õppis ta Londonis, kus lõpetas 2008. aastal bakalaureusekraadiga (lavastamine ja dramaturgia nüüdisteatris) The Royal Central School of Speech and Drama ja 2018. aastal Eesti Muusika- ja Teatriakadeemia lavakunstikool magistriõppe teatrikunsti ja teatripedagoogika erialal.
Ta on 2008. aastast Drakadeemia juhataja, koolitaja ja vabakutseline dramaturg. Aastatel 2018–2019 oli ta Sõltumatu Tantsu Lava residentuuri dramaturgiaekspert ja 2019–2020 rahvusooperi Estonia turundusjuht. Ta on õpetanud Eesti Muusika- ja Teatriakadeemia lavakunstikoolis, Eesti Kunstiakadeemias, Tartu Ülikoolis ja Tallinna Ülikoolis.
Eesti Lavastajate ja Dramaturgide Liidu juhatuse liige 2019. aastast, 2021. aastast selle juhatuse aseesimees. 
Töötab 2022. aastast Eesti Muusika- ja Teatriakadeemia lavakunstikoolis vanemlektorina ja õpetab dramaturgiat.
Suure slämmi meeste üksikmängu võitjate nimekiri

Selles artiklis kirjeldatakse üksikasjalikult meeste üksikmängu suure slämmi turniiride tennisemeistrite nimekirja. Ajaloos on toimunud mõned suured muudatused ja need on mõjutanud erinevate mängijate võidetud tiitlite arvu. Nende hulka kuuluvad Prantsusmaa rahvuslike meistrivõistluste avamine rahvusvahelistele mängijatele 1925. aastal, väljakutsevooru kõrvaldamine 1922. aastal ja elukutseliste mängijate lubamine 1968. aastal (avatud ajastu algus).
Kõik need turniirid on loetletud tennise tänapäevase määratluse põhjal, mitte siis, kui ILTF need ametlikult tunnustas. ILTF tunnustas Austraalia ja USA turniire ametlikult 1924. aastal ning Prantsusmaa meistrivõistlused järgnesid aasta hiljem, 1925. aastal, kui need said avatuks kõigile rahvusvahelistele mängijatele. Ameerika Ühendriikide Murutennise Assotsiatsioonil (USLTA) oli ILTF-il mitmeid kaebusi ja ta keeldus liitumast 1913. aastal, kui see loodi.
Võitjate nimekiri.
"Märkus:" Endiselt aktiivsed tennisemängijad on esile tõstetud paksus kirjas.
Mukhriz Mahathir

Mukhriz Mahathir (jawi tähestikus مخريز بن محاضر; sündinud 25. novemberl 1964 Alor Setaris Kedahi osariigis) on Malaisia poliitik. Ta on ka Malaisia ​​endise peaministri Mahathir Mohamad poeg.
Fabijoniškės

Fabijoniškės (poola keeles "Fabianiszki") on Vilniuse linnaosa, mis asub linna põhjaosas Fabijoniškėse valla territooriumil. Fabijoniškės piirneb lõunas Šeškinėga, läänes Pašilaičiaiga, idas Baltupiaiga, põhjas Visoriaiga ja loodes Perkūnkiemisega.
Fabijoniškėses asub Raganiukė teater. Haridust annavad Leedu pimedate ja vaegnägijate hariduskeskus, Mykolas Romerise Ülikool, kaks algkooli, kaubanduskool, venekeelne kool, progümnaasium ja kaks gümnaasiumi.
Linnaosa on saanud nime isikunime Fabijonas järgi. See on kujunenud Vilniusega liidetud samanimelise Avižieniai külanõukogus asunud küla aladele. Küla on iidne, see asus Vilniusest Kernavėsse viiva tee ääres. 1986. aastal hakati sinna rajama arhitekt Kazimieras Rimantas Balėnase kavandatud uut mikrorajooni. Fabijoniškėse idaossa ulatub parkmetsaga kaetud Šeškinė oos. Seal asub ka Cedronase ülemjooksu maastikukaitseala.
Nalžovské Hory

Nalžovské Hory on linn Tšehhis Plzeňi maakonnas Klatovy ringkonnas. Nalžovské Hory asub Klatovyst umbes 20 km idakagus ja Plzeňist ligikaudu 46 km lõunas.
Nalžovy küla on esmamainitud 1379. aastal. Stříbrné Hory asutati kaevandusasulana 1521. aastal ja alevi staatuse sai 1530. aastal. Stříbrné Hory sai linnaõigused 1853. aastal. Stříbrné Hory ja Nalžovy ühendati 1952. aastal ja asula sai nimeks Nalžovské Hory. Linnaõigused sai Nalžovské Hory 2008. aastal.
Linnas asub Nalžovy loss, mis rajati 17. sajandi esimesel poolel renessansslossina, kuid ehitati 18. sajandi keskel ümber barokkstiilis.
Andreas Aadel

Andreas Aadel (sündinud 11. septembril 1995) on eesti näitleja ja lavastaja.
Ta on lõpetanud 2014. aastal Jakob Westholmi Gümnaasiumi. Aastatel 2014–2016 õppis ta Tallinna Ülikooli Balti filmi, meedia ja kunstide instituudis filmikunsti erialal stsenaristikat ja filmiteooriat. Aastatel 2016–2020 õppis Eesti Muusika- ja Teatriakadeemia lavakunstikoolis lavastajaks (29. lend). Pärast seda asus näitleja ja lavastajana tööle Tartu Uues Teatris.
Rennweg am Katschberg

Rennweg am Katschberg on turulinn Austria Kärnteni liidumaa Spittal an der Drau ringkonnas.
Rennweg asub Katschi orus ("Katschtal") Kõrg-Tauerni mäestiku (läänes) ja Gurktali Alpide (Nocki mäed, idas) vahel piki Drava vasakpoolse lisajõe Lieseri ülemjooksu. Põhjas kulgeb Alpide peaahelik, kus Katschbergi kuru mägipiirkonda peetakse üheks suuremaks suusakuurordiks Kärntenis, mis toob suure osa Rennwegi mainest. See asub "Katschberg Straße (B99)" maanteel, mis ühendab Kärntenit Salzburgi liidumaaga, ligipääsuga paralleelsele Tauern Autobahnile (A10) ja Katschbergi tunnelile.
Omavalitsuse osad on Rennweg, St. Peter ja Oberdorf.
Gmünd Rennwegist lõunas toimib Liesertali ja Maltatali vahelise ühenduspunktina. Ringkonnakeskus Spittal an der Drau asub Gmündist kagus.
Lähedalasuv Millstatti järv on turistide seas populaarne.
Autobahnil edasi lõunasse sõites jõuab Villachisse.
Ajalugu.
Asula tekkis Kärnteni hertsogkonnas orgu Rauchenkatschi lossist põhjas, mida on esmamainitud 1197. aasta dokumendis kui "castrum chaetze". Piirkond, mille Saksamaa kuningas Heinrich II 1007. aastal esialgu Freisingi piiskoppidele loovutas, läks seejärel Salzburgi peapiiskoppidele. Sarnaselt lossiga on ka Katschi org saanud nime tõenäoliselt Katschi isandate järgi Steiermargist. Seda haldasid Salzburgi ministeriaalid, et kontrollida olulist kaubateed üle Katschbergi kuru.
Tänapäevane omavalitsus loodi 1850. aastal pärast 1848. aasta revolutsioone Austria keisririigis. 2007. aastal ülendati see turulinnaks.
Kultuur.
Muusika.
Alpi piirkonna rahvamuusikat ("Volksmusik") esitab kapell "Katschtaler Trachtenkapelle", mis esineb kohalikel kontsertidel. Seal kuuldavat muusikat mängitaksegi tänapäeval veel ainult sellistes väikestes kohtades nagu Rennweg ehk väikestes külades, kust pole kadunud rahvamuusika traditsioon, mida peetakse Austria kultuuri oluliseks osaks.
Religioon.
Püha Jüri kihelkonnakirik asub Katschi oru lääneküljel.
Püha Peetruse kirikut oru idaküljel on hiljuti renoveeritud. See asub väikeses St. Peteri külas.
Katschberg.
Katschbergi piirkond on populaarne suusakuurort Salzburgi ja Kärnteni piiril. See asub platool otse Katschbergi tunneli kohal, kõrgusel 1641 m. Suusakuurort koosneb peamiselt neljatärnihotellidest ja puhkekorteritest, millest enamikul on juurdepääs suusatõstukitele. Piirkonna identiteeti aitavad hoida regulaarselt toimuvad folklooriõhtud.
Katschbergi 60 km suusanõlvu ulatuvad üle kahe mäetipu. Kuurorti pikim rada on 6 km, mis viib "Ainecki" mäe tipust "Sankt Margaretheni" külla. Suusanõlvu teenindab 16 tõstuki süsteem võimsusega 24 000 inimest tunnis.
Stall

Stall on vald Austria Kärnteni liidumaa Spittal an der Drau ringkonnas.
Stall asub Mölltali keskosas, Goldbergi rühma (põhjas) ja Kreuzecki rühma (lõunas) vahel.
Trebesing

Trebesing on vald Austria Kärnteni liidumaa Spittal an der Drau ringkonnas.
Trebesing asub Ülem-Kärntenis Lieseri jõe orus mitte kaugel Kõrg-Tauerni rahvuspargist, u. 12 km Spittal an der Draust põhjas. Vald ulatub Lieserist läände Kõrg-Tauerni jalamile, kus kõrgeim punkt on Reißeck (2985 m).
Esporte Clube Juventude

Esporte Clube Juventude on Brasiilia jalgpalliklubi, mis tegutseb Rio Grande do Suli osariigis Caxias do Sulis. See mängib riigi kõrgliigas Campeonato Brasileiro Série A ja Rio Grande do Suli osariigi meistrivõistlustel Campeonato Gaúcho.
Klubi on asutatud 1913. aastal. Rio Grande do Suli osariigi meistrivõistlustel hakkas Juventude mängima 1925. aastal. Brasiilia meistrivõistluste kõige kõrgemas liigas mängis Juventude esimest korda 1977. aastal.
1994. aastal võitis klubi Brasiilia esiliiga. 1998. aastal tuli Juventude esimest ja seni ainsat korda Rio Grande do Suli osariigi meistriks. 1999. aastal võideti Brasiilia karikavõistluste finaal, kui alistati Botafogo tulemusega 1:0. 2000. aastal osales Juventude Lõuna-Ameerika klubide meistrisarjas Copa Libertadores, kus jäädi oma alagrupis kolmandaks.
2007. aastal langes Juventude välja Brasiilia kõrgliigast, kus oli mängitud 13 hooaega järjest. 2010. aastal langeti Brasiilia tugevuselt neljandasse liigasse Série D. 2013. aastal kindlustati pääs tugevuselt kolmandasse liigasse ja 2016. aastal Brasiilia esiliigasse. Kuigi 2018. aastal langeti taas esiliigast välja, kindlustati kohe järgmisel aastal sinna pääs tagasi ja 2021. aastal jõuti pärast 14 aastat tagasi Brasiilia kõrgliigasse.
Klubi kodustaadion on 1975. aastal avatatud Estádio Alfredo Jaconi, mis mahutab 19 924 pealtvaatajat.
Klubi suurim rivaal on Sociedade Esportiva e Recreativa Caxias do Sul.
2024. aastal tõusis Juventude naiskond Brasiilia naiste esiliigast kõrgliigasse Campeonato Brasileiro de Futebol Feminino.
Herakleios II

Konstantinos Herakleios (kreeka keeles: Κωνσταντῖνος Ἡράκλειος; 626 – 641/642), pigem tuntud deminutiivis kui Heraklonas või Herakleon (eesti keeles kui Herakleiosekene), vahepeal ka kui Herakleios II. Ta oli Herakleios I ja Martina poeg. Ta oli Bütsantsi keiser 638. aastast kuni 641. aastani, kuid sisuliselt valitses ta 641. aasta veebruarist.
Ta sündis 626. aastal sõjakäigu ajal. Kuna Herakleios I ja Martina olid lähedased sugulased (keisrinna oli keisri nõbu), siis sündisid nende kaks esimest last puuetega ning neid ei saanud kaasvalitsejatena arvestada. 
Ta krooniti 1. jaanuaril 632. aastal tseesariks ning 4. juulil 638. aastal augustuseks ning kuulutati koos poolvenna Konstantinosega kaasvalitsejateks. Isa soovi kohaselt oleksid vennad pidanud koos riiki valitsema, kuid kui Herakleios I 11. veebruaril 641. aastal suri, kuulutati Konstantinos sisuliselt ainuvalitsejaks ning suhted kahe järeltulijate liini vahel pingestusid. Konstantinos suri 25. mail 641. aastal kurguverejooksu. Surma põhjusena on kahtlustatud mürgitamist ning kahtlusaluseks oli kasuema Martina. Pärast seda sündmust teravnesid kahe liini vahelised suhted veelgi. Ühe poole moodustasid Konstantinos III pojad ning teise Martina, Herakleios ja tema kaks venda. 
Herakleios II ja Martina valitsesid ligikaudu kuus kuud. Valitsemisaja lõpus avalikustasid nende vastased leskkeisrinna kirja, kus oli kirjeldatud plaani tappa Konstantinos III pojad. Pealinnas levisid niikuinii kuuldused, et Martina mürgitas Konstantinos III, ning see kiri põhjustas üleüldise pahameeletormi, mille tagajärjel Herakleios II kukutati. Herakleoni surmast on erinevaid versioone. Ühe järgi tapeti keiser kohe peale kukutamist ning tema ema ja vennad sandistati ja saadeti Rhodose saarele, kus nad hiljem teadmata ajal kas surid või tapeti. Teise versiooni kohaselt saadeti ka kukutatud keiser koos perega Rhodosele ning tema nina lõigati otsast ära. Martinalt võeti tema keel. Igatahes suri keiser ajavahemikus sügis 641 kuni talv 642.
Atlético Clube Goianiense

Atlético Clube Goianiense on Brasiilia jalgpalliklubi, mis tegutseb Goiási osariigis Goiânias. See mängib Brasiilia jalgpalli esiliigas Campeonato Brasileiro Série B ja Goiási osariigi meistrivõistlustel Campeonato Goiano.
Klubi on asutatud 1937. aastal, millega on see Goiânia linna vanim jalgpalliklubi. 1944. aastal tuli see esimese klubina Goiási osariigi meistriks. Kokku on Goianiense tulnud osariigi meistriks 17 korda, millega on see Goiás Esporte Clube järel osariigi teine edukaim klubi.
Brasiilia jalgpalli kõrgeimas liigas osales Goianiense esimest korda 1965. aastal. 2016. aastal võitis Goianiense Brasiilia esiliiga ja jõudis osales 2017. aastal pärast viit aastat taas Brasiilia kõrgliigas, kuid liigas jäädi sel aastal viimaseks ja langeti tagasi esiliigasse. 2019. aastal kindlus Goianiense pääsu tagasi kõrgliigasse.
Brasiilia karikavõistlustel on Goianiense parimaks tulemuseks poolfinaali jõudmine 2010. aastal. 2012. aastal osaleti Lõuna-Ameerika klubide karikasarjas Copa Sudamericana, kus jõuti kuueteistkümne parema sekka. See tulemus ületati 2022. aastal, kui Copa Sudamericanal jõuti koguni poolfinaali, kus kaotati teisele Brasiilia klubile, São Paulo. Samas langes Goianiense 2022. aastal pärast kolme hooaega kõrgliigas tagasi Brasiilia esiliigasse.
Goianiense linnarivaalideks on Goiânia (klubidevaheline derbi on tuntud kui "Clássico Vovô"), Goiás ("Clássico do Equilíbrio") ja Vila Nova ("Clássico do Povo").
Klubi kodustaadion on Estádio Antônio Accioly, mis mahutab 12 500 pealtvaatajat.
Matteo Berrettini

Matteo Berrettini (itaalia hääldus: [matˈtɛːo berretˈtiːni]; sündinud 12. aprillil 1996) on Itaalia elukutseline tennisist. 
Tema kõrgeim koht ATP üksikmängu edetabelis on 4. novembril 2019 saavutatud 8. koht ja paarismängus 22. juulil 2019 saavutatud 105. koht
Ta võitis 2021. aasta Queens Clubi meistrivõistlustel oma esimese ATP 500 taseme turniiri. Samuti pääses ta 2021. aasta Wimbledoni turniiri finaali, kus kaotas Novak Đokovićile (6–7(4–7), 6–4, 6–4, 6–3). 2019. aasta jõudis ta USA lahtistel meistrivõistlustel poolfinaali.
Weißensee vald

Weißensee on vald Austria Kärnteni liidumaa Spittal an der Drau ringkonnas.
Järveäärne kuurortlinn asub Weißensee kaldal Gailtali Alpides. Sinna pääseb Weißensee maantee (B 87) kaudu, mis viib Greifenburgist Drava orus üle Kreuzbergi sadula Gitschtali ja Hermagori Gaili orus.
Vallaosa on Techendorf.
Ajalugu.
Valla keskel on sild üle järve, mida on esmamainitud 1348. aasta dokumendis. 1967. aastal asendati see raudbetoonist konstruktsiooniga.
Katoliku kirikut Gatschachi külas on esmamainitud 1485. aasta dokumendis. Sellegipoolest on Weißensee üks vähestest protestantliku enamusega (73,6% 2001. aastal) valdadest Austrias. Alles 1781. aastal Habsburgist keiser Joseph II poolt välja antud Sallivuspatent võimaldas neil end tunnistada ja teenida "Bethausis" ('palvemaja' – otsesõnu mitte kirik). Tänapäevane uusgooti stiilis kirik Techendorfis püstitati aastatel 1900–1903.
"Techendorfi" vald loodi 1850. aastal; nime muudeti 1968. aastal turismi kaalutlustel. Suveturism järve ümbruses on kohaliku majanduse peamine osa. 1989. aastast korraldab SWS (Stichting Winter Sporten) seal talviti looduslikul liuväljal "Alternative Elfstedentochti".
1986. aastal filmiti piirkonnas jäätagaajamise stseenid James Bondi filmile "007 ohutsoonis".
Ankogel

Ankogel (3252 m) on mägi Austrias Kõrg-Tauerni mäestiku idaosas Ankogeli rühmas. See on kõrguselt teine mägi rühmas, kõrgem on Hochalmspitze (3360 m).
Köisraudtee Mallnitzist tõuseb mäel kuni 2631 m-ni, tehes Ankogelist ühe kõige ligipääsetavama alpitipu.
Hochalmspitze

Hochalmspitze (kõrgus 3360 m) asub Austria Kärnteni liidumaal Mallnitzist idas. Mõnikord kutsutakse seda Tauerni kuningannaks (saksa: "Tauernkönigin") vastena "Tauerni kuningale" (Großglockner).
Tipp asub Kesk-Ida-Alpide ja Alpide peaaheliku peaharjast veidi lõuna pool. Tegelikult koosneb see kahest tipust, "Schneeige Hochalmspitze" ja kõrgem "Apere" ("lumetu") "Hochalmspitze" koos tipuristiga. Selle ida- ja lõunaküljel on liustikud. Großelendkopfi tippu (3317 m) naabruses loetakse täna eraldi mäeks.
Nagu enamik Kõrg-Tauernist, koosneb ka Hochalmspitze massiiv graniidist ja gneisist ning selle nõlvadel võib leida palju ebatavalisi kivimite moodustisi. Mägi asub mäestiku idapoolses otsas. Loodes ühendab seljandik selle Großer Ankogeliga, mis on kõrguselt kolmas tipp rühmas, ja Kölnbreini paisuga. Lõunas viib Mallnitzi seljandik naabruses asuvasse Reißecki rühma.
Tipust avanevad vaated kuni Salzburgi Alpide, Dolomiitide ja Julia Alpideni.
Ajalugu.
Esimese ametliku mäkketõusu tegi 1859. aastal Austria alpinist Paul Grohmann, kuigi 2010. aastal leitud kirjades vihjatakse, nagu oleks mäele esimest korda ronitud neli aastat varem. 1913. aastal püstitati Saksamaa ja Austria Alpiklubi poolt kagunõlvale kõrgusele 2215 m mägihütt ("Gießener Hütte").
1970. aastatel kavandati liustikule suusakuurorti, kuid 1988. aastal loobuti sellest lõpuks, kui Austria Alpiklubi suutis suure osa piirkonnast kokku osta.
Releekaitse

Releekaitse on releedel põhinev automaatne kaitsesüsteem, mis rikke tekkimisel tagab kaitstavate elektrivõrgu objektide kiire väljalülitamise (liigvoolukaitse). Releekaitse võib rakenduda ka näiteks siis, kui pinge ülemäära langeb või tõuseb (alapinge- või ülepingekaitse).
Soojusmajandus

Soojusmajandus (ka soojamajandus) on majandusharu, mis tegeleb soojusenergia tootmise, jaotamise ja kasutamisega.
Gianluigi Donnarumma

Gianluigi Donnarumma (sündinud 25. veebruaril 1999 Castellammare di Stabias) on Itaalia jalgpallur, kes mängib väravavahina Itaalia jalgpallikoondises.
Ta alustas klubikarjääri Itaalia klubis AC Milan, millega liitus 2013. aastal. Klubi põhimeeskonnas debüteeris ta Itaalia kõrgliigas 25. oktoobril 2015 mängus Sassuolo vastu. 16 aasta ja 242 päeva vanuselt sai ta teiseks kõige nooremaks väravavahiks, kes on Itaalia kõrgliigas algkoosseisu kuulunud. Kohe hooajal 2015–16 sai Donnarumma Milani esiväravavahiks. Hooajal 2020–21 valiti ta Itaalia kõrgliiga hooaja parimaks väravavahiks.
2021. aasta juunis sõlmis ta viieaastase lepingu Prantsusmaa kõrgliiga klubiga Paris Saint-Germain.
Itaalia jalgpallikoondises tegi Donnarumma debüüdi 1. septembril 2017 sõprusmängus Prantsusmaa vastu. 17 aasta ja 189 päeva vanuselt sai ta Itaalia koondise läbi aegade noorimaks väravavahiks. Pärast Gianluigi Buffoni koondisekarjääri lõppu sai Donnarumma Itaalia koondise esiväravavahiks. 2021. aastal tuli ta Itaalia koondisega Euroopa meistriks ning Donnarumma valiti turniiri parimaks mängijaks.
Anna-Liisa

Anna-Liisa on eesti ja soome naisenimi. See on liitnimi nimedest Anna ja Liisa.
2021. aasta 1. jaanuari seisuga oli Eestis eesnimi Anna-Liisa 411 naisel. Anna-Liisa oli populaarsuselt 347. naisenimi. Anna-Liisa oli keskmiselt 25 aasta vanune (mediaanvanus oli 26). Kõige populaarsem oli eesnimi Anna-Liisa vanuserühmas 25–29, kus neid oli 10 000 elaniku kohta 8,18.
Jordan Pickford

Jordan Lee Pickford (sündinud 7. märtsil 1994 Washingtonis) on Inglismaa jalgpallur, kes on väravavaht Premier League'i klubis Everton FC ja Inglismaa jalgpallikoondises.
Pickford on mänginud Sunderland FC noorte ja täiskasvanute meeskonnas ning olnud laenul Darlingtonis, Alberton Townis, Burton Albionis, Carlisle Unitedis, Bradford Citys ja Preston North Endis. 2017. aastal sõlmis ta lepingu Evertoniga.
Pickford debüteeris rahvuskoondise väravavahina novembris 2017, kui Inglismaa kohtus sõprusmängus Saksamaaga.
Vidnava

Vidnava (saksa keeles "Weidenau", poola keeles "Widnawa") on linn Tšehhis Olomouci maakonnas Jeseníki ringkonnas. Vidnava asub Poola piiri ääres, Jeseníkist ligikaudu 16 km põhjas.
Vidnava asub merepinnast 233 meetri kõrgusel.
Vidnavat on esmamainitud 1291. aastal.
Vidnava vanalinn on alates 10. septembrist 1992 ajalooline linnakaitseala.
Mats Wilander

Mats Arne Olof Wilander (rootsi hääldus: [ˈmats vɪˈlǎnːdɛr]; sündinud 22. augustil 1964 Växjös) on Rootsi endine tipptennisist. 12. septembrist 1988 kuni 29. jaanuarini 1989 oli ta 20 nädalat maailma esinumber (ATP edetabelis esikohal). Aastatel 1982–1988 võitis ta seitse suure slämmi turniiri üksikmängus (kolm korda Prantsusmaa lahtised, kolm korda Austraalia lahtised ja ühe korra USA lahtised meistrivõistlused) ning ühe suure slämmi turniiri meeste paarismängus (Wimbledonis). 
Sportlastee.
Wilander jõudis tennisemaailma tähelepanu keskpunkti esimest korda siis, kui tuli Miamis USA juunioride meistriks, alla 16-aastaste ja alla 18-aastaste Euroopa meistriks ning võitis maineka alla 16-aastaste tenniseturniiri Orange Bowl.
Tema läbimurre saabus ootamatult ja ootamatult isegi Rootsis, kui ta võitis 1982. aasta Prantsuse lahtised meistrivõistlused. See langes kokku kaasmaalase Björn Borgi otsusega tennisest loobuda.
1988. aastal võitis Wilander neljast suure slämmi turniirist üksikmängus kolm ja lõpetas aasta maailma ATP edetabelis esikohal. Ehkki ta ei võitnud üksikmängus kunagi Wimbledoni turniiri, võitis ta kaks korda Austraalia lahtised meistrivõistlused, kui turniiri peeti veel muruväljakutel. See teeb Wilanderist ühe kuuest mehest (koos Jimmy Connorsi, Andre Agassi, Rafael Nadali, Roger Federeri ja Novak Đokovićiga), kes on võitnud suure slämmi turniire üksikmängus nii muruväljakutel, kõvakattega kui ka saviliivaväljakutel. Tema, Rafael Nadal ja Novak Đoković on ainsad mehed tenniseajaloos, kes on võitnud mõlemal kolmel väljakukattel vähemalt kaks suure slämmi turniiri üksikmängus (2 Austraalias, kui mängiti murul, 1 Austraalias ja 1 USA-s kõvakattega väljakul ja 3 Prantsusmaal saviliivaväljakul).
Wilander võitis 20-aastaselt neljanda suure slämmi turniiri üksikmängus – noorima mehena ajaloos, kes on selle tulemuse saavutanud. Lisaks võitis ta kaheksa Grand Prix' supersarja (1983–1988), praeguse ATP World Tour Masters 1000 eelkäijad. Kaokku võitis ta 33 turniiri üksikmängus ja seitse turniiri paarismängus. Ta oli ka edasiviiv jõud Rootsi võistkonnas seitsmel aastal Davise karikavõistluste finaalis 1980. aastatel.
2002. aastal võeti Wilander Rahvusvahelisse Tennise Kuulsuste Halli.
Reißecki rühm

Reißecki rühm (saksa: "Reißeckgruppe") on väike alammäestik Austria Kärnteni liidumaal. Ankogeli rühma lõunaosana kuulub see Kesk-Ida-Alpide Kõrg-Tauerni mäestikku.
Reißecki rühm on Ankogeli rühma põhjaosast eraldatud Döseni oruga, mis ulatub Mallnitzist ida poole kuni "Dösener See" alpijärveni kõrgusel 2270 m, ja "Gößgrabeni" kuristikust alla Maltatalini. Selle idapiiri moodustavad Malta ja Lieseri jõed koos Gmündiga, eraldades selle Gurktali Alpidest (Nocki mäed). Lõunas piirab seda Mölltal ja naabruses asuv Kreuzecki rühm.
Reißecki rühm koosneb valdavalt gneissidest. Kõrgeim tipp mäestikus on Reißeck (2965 m). Teised olulised tipud on Tristenspitz (2930 m), Hohe Leier (2774 m) ja Gmeineck (2592 m). Reißecki rühma loodeosa Kaponigi org kuulub 2005. aastast Kõrg-Tauerni rahvusparki.
Reißecki rühmas on arvukalt mägijärvi, neist olulisimad on Radlsee (Hoher See), Hochalmsee (Spapniksee), Zwenberger See ja Mühldorfer See. Vett kasutab Reißeck-Kreuzecki hüdroenergiagrupp Reißecki omavalitsuse hüdroelektrijaamade varustamiseks. Turistidele on mäed ligipääsetavad Mölltalist Reißecki funikulööriga. Kuid endise Reißecki mägiraudtee tegevus mägijärvede platoole lõpetati 2014. aastal. Endine suusapiirkond on suletud.
Jimmy Connors

James Scott Connors (sündinud 2. septembril 1952 Santa Barbaras California osariigis) on Ameerika endine tennisist ja maailma esinumber. Meeste profitennise assotsiatsiooni (ATP) edetabelis oli ta toona rekordiliselt 160 nädalat järjest aastatel 1974–1977 ja karjääri jooksul kokku 268 nädalat. Ta on esimene meesmängija, kes on olnud esikohal üle 200 nädala. 
Tänu pikale ja viljakale karjäärile on siiani Connorsi päralt endiselt kolm silmapaistvat avatud ajastul (Open Era) meeste üksikmängu rekordit: 109 turniirivõitu, 1557 mängitud matši ja 1274 matšivõitu. Tema saavutuste hulka hulka kuuluvad kaheksa peamist võistlust (Open Era ühisrekordid hõlmavad viit USA lahtiste meistrivõistluste võitu, kaks Wimbledoni võitu, üks Austraalia lahtiste meistrivõistluste võit), kolme ATP aastalõputurniiri võitu ja 17 Grand Prix' supersarja võitu. 
1974. aastal sai temast Open Era teine ​​mees, kes võitis kalendriaasta jooksul kolm suure slämmi turniiri; neljandal, Prantsusmaa lahtistel meistrivõistlustel ta ei osalenud. 1982. aastal võitis ta nii Wimbledoni kui ka USA lahtised meistrivõistlused ning teda peetakse lisaks 1974. ja 1976. aastaks selle aasta esikohamängijaks. Tipptennisega tegi ta lõpparve 1996. aastal (43-aastaselt).
Välislingid.
Bay City (Michigan)

Bay City on linn Ameerika Ühendriikides Michigani osariigis. See asub Huroni järve lähistel Saginawi lahe ääres.
Linnas sündis 1958. aastal poplauljana tuntud Madonna.
Bay City

Bay City on mitme paiga nimi. Samuti on see San Francisco ja Santa Monica ning Hamiltoni hüüdnimi.
Bay City (Oregon)

Bay City on linn Ameerika Ühendriikides Oregoni osariigis Tillamooki maakonnas.
Bay City (Illinois)

Bay City on asula (inkorporeerimata ala) Ameerika Ühendriikides Illinoisi osariigis Pope'i maakonnas.
See paikneb osariigi piiril Ohio jõe kaldal 13 km maakonnakeskusest Golcondast lõunas.
Bay City (Texas)

Bay City on linn Ameerika Ühendriikides Texase osariigis, Matagorda maakonna halduskeskus.
Bay City (Wisconsin)

Bay City on küla Ameerika Ühendriikides Wisconsini osariigis Pierce'i maakonnas.
Ood spordile

"Ood spordile" (prantsuse keeles: "Ode au Sport") on Pierre de Coubertini 1912. aastal pseudonüümide "Georges Hohrod" ja "M. Eschbach" all prantsuse ja saksa keeles avaldatud luuletus 1912. aasta olümpiakunsti konkursile. Luuletus pälvis kuldmedali.
Kiis

Kiis on eesti perekonnanimi.
2021. aasta 1. jaanuari seisuga oli Eestis perekonnanimi Kiis 424 inimesel: 208 mehel ja 216 naisel. Perekonnanimede levikult on Kiis meeste puhul 275. kohal ja naiste puhul 304. kohal. Perekonnanimi Kiis on levinuim Jõgeva maakonnas, kus neid oli maakonna 10 000 elaniku kohta 14,17..
Giovanni Di Lorenzo

Giovanni Di Lorenzo (sündinud 4. augustil 1993 Castelnuovo di Garfagnanas) on Itaalia jalgpallur, kes mängib paremkaitsjana Itaalia kõrgliiga klubis Napoli ja Itaalia jalgpallikoondises.
Ta alustas klubikarjääri Regginas, debüteerides hooajal 2010–11 Itaalia esiliigas. Aastatel 2015–2017 mängis ta Itaalia tugevuselt kolmanda liiga klubis Matera.
2017. aasta augustis sõlmis ta lepingu Itaalia esiliiga klubiga Empoli, kellega võitis ta hooajal 2017–18 Itaalia esiliiga ja tõusis järgmisel hooajal Itaalia kõrgliigasse.
2019. aasta juunis siirdus ta kaheksa miljoni euro eest Napolisse.
Itaalia jalgpallikoondises debüteeris Di Lorenzo 15. oktoobril 2019 EM-i valikmängus Liechtensteini vastu. 2021. aastal tuli Itaalia koondisega Euroopa meistriks.
Federico Bernardeschi

Federico Bernardeschi (sündinud 16. veebruaril 1994 Carraras) on Itaalia jalgpallur, kes mängib ääremängija või ründava poolkaitsjana Major League Socceri (MLS) klubis Toronto FC ja Itaalia jalgpallikoondises.
Ta alustas klubikarjääri Fiorentinas, mille noorteakadeemiaga liitus ta 2003. aastal. Hooajal 2013–14 debüteeris ta Itaalia esiliigas Crotone meeskonnas, kus ta mängis Fiorentinast laenul, ja lõi sel hooajal liigas 12 väravat. Fiorentina meeskonnas debüteeris ta hooajal 2014–15 ning lõi oma esimese värava Itaalia kõrgliigas hooaja viimases mängus 31. mail 2015 mängus Chievo vastu.
2017. aasta juulis siirdus ta 40 miljoni euro eest Juventusesse, kellega sõlmis viieaastase lepingu. Aastatel 2018–2020 tuli ta Juventusega kolm korda järjest Itaalia meistriks.
2022. aasta juulis sõlmis ta nelja-aastase lepingu Torontoga.
Itaalia jalgpallikoondises debüteeris Bernardeschi 24. märtsil 2016 sõprusmängus Hispaania vastu. Koondisekarjääri esimese värava lõi ta 11. juunil 2017 MM-i valikmängus Liechtensteini vastu. 2021. aastal tuli ta Itaalia koondisega Euroopa meistriks.
Narva eeslinn

Narva eeslinn oli Narva linna ajalooline linnaosa, mis paiknes Narva vanalinnast põhja pool. 1860. ja 1905. aasta linnaplaanil on see märgitud "НАРВСКIЙ ФОРШТАДТЪ" nime all, 1912. aasta linnaplaanil "Narva agul". 
Linnaosas asusid linna tapamaja, Jaan Tiitso seebivabrik, linna haigemaja, Prinetsi pottsepatehas, kindral Speranski piirituspuhastustehas ja mitu surnuaeda:
Peetri eeslinn

Peetri eeslinn oli Narva linna ajalooline linnaosa, mis paiknes Narva vanalinnast lääne pool. 1860. ja 1905. aasta linnaplaanil on see märgitud "ПЕТРОВСКIЙ ФОРШТАДТЪ" nime all, 1912. aasta linnaplaanil "Peetri agul".
Matteo Pessina

Matteo Pessina (sündinud 21. aprillil 1997 Monzas) on Itaalia jalgpallur, kes mängib poolkaitsjana Itaalia kõrgliiga klubis AC Monza ja Itaalia jalgpallikoondises.
Ta alustas klubikarjääri kodulinna klubis Monza, mille meeskonnas debüteeris ta hooajal 2014–15 Itaalia tugevuselt kolmandas liigas.
2015. aastal sõlmis ta lepingu AC Milaniga, kuid jätkas laenul mängimist Itaalia tugevuselt kolmanda liiga klubides.
2017. aasta juulis sõlmis ta lepingu Atalantaga. Hooajal 2017–2018 oli ta Atalantast laenul Itaalia esiliiga klubis Spezia ja 2019–20 Itaalia kõrgliiga klubis Verona Hellas. Atalanta meeskonnas debüteeris ta Itaalia kõrgliigas hooajal 2018–19, kuid klubi põhimeeskonda murdis ta hooajal 2020–21.
2017. aastal võitis Pessina Itaalia kuni 20-aastaste koondisega juunioride maailmameistrivõistlustel pronksmedali. Itaalia jalgpallikoondises tegi ta debüüdi 11. novembril 2020 sõprusmängus Eesti vastu. Koondisekarjääri kaks esimesest väravat lõi ta 28. mail 2021 sõprusmängus San Marino vastu.
2021. aastal tuli Pessina Itaalia koondisega Euroopa meistriks. 2021. aasta Euroopa meistrivõistlustel lõi ta kaks väravat: 20. juunil viimases alagrupimängus Walesi vastu ja 26. juunil kaheksandikfinaalis Austria vastu.
Wilfried Domoraud

Wilfried Domoraud (sündinud 18. augustil 1988 Maisons-Alfortis) on Prantsusmaa jalgpallur, kes mängib vasaku ääremängijana Malta kõrgliiga klubis Hibernians.
Klubikarjääri jooksul on ta mänginud Inglismaa klubides Yeovil Town, Weymouth, Weston-super-Mare ja Woking, Austria klubides Dornbirn, TSV Hartberg, SV Mattersburg ja Mödlingi Admira Wacker, Prantsusmaa esiliiga klubis Arlésien ning Taani klubis Hobro. Alates 2018. aastast on ta mänginud Malta klubides: 2018–2020 Ħamrun Spartansis, 2020 Gżira Unitedis, 2020–2021 Sirensis ja alates 2021. aasta juulist Hiberniansis.
Filip Valenčič

Filip Valenčič (sündinud 7. jaanuaril 1992 Ljubljanas) on Sloveenia jalgpallur, kes mängib ründava poolkaitsjana Soome kõrgliigaklubis FF Jaro.
Sloveenia kõrgliigas debüteeris ta hooajal 2009–10 NK Interblocki meeskonnas. Aastatel 2011–2015 mängis ta Sloveenia kõrgliigas Ljubljana Olimpija ridades.
Hooaja 2014–15 teises pooles mängis ta Itaalia tugevuselt kolmanda liiga klubis Monza ja hooajal 2015–16 Inglismaa tugevuselt neljanda liiga klubis Notts County.
2016. aastal siirdus Valenčič esmakordselt Soome kõrgliigasse, liitudes PS Kemiga. 2017. aastal liitus ta samasse liigasse kuuluva Helsingi JK-ga. Aastatel 2017 ja 2018 tuli ta HJK-iga Soome meistriks.
2018. aastal sõlmis ta lepingu Norra kõrgliigaklubiga Stabæk. 2019. aastal mängis ta Stabækist laenul Soome kõrgliigaklubis Turu Inter. 2019. aasta hooajal lõi ta Soome kõrgliigas kokku 16 väravat, millega oli liiga suurim väravakütt. 2020. aasta septembris sõlmis ta Interiga püsiva lepingu.
2021. aastal naasis HJK-sse ja tuli samal aastal klubiga ka Soome meistriks. Hiljem on Valenčič mänginud veel Valgevene klubis Minski Dinamo (2022), Soome klubides KuPS (2022), FC Honka (2024) ja FF Jaro (2025–) ning Islandi klubis ÍBV (2023).
Aastatel 2008–2013 mängis Valenčič Sloveenia noortekoondistes.
Roy Emerson

Roy Stanley Emerson (sündinud 3. novembril 1936 Blackbuttis Queenslandi osariigis) on Austraalia endine tennisist, kes on võitnud 12 suure slämmi turniiri üksikmängus ja 16 paarismängus (kokku on ta 28-kordne suure slämmi turniiri võitja). 
Ta on ainus meesmängija, kes on võitnud kõigi nelja suure slämmi turniire nii üksikmängus kui ka paarismängus. Ta on ka kolmest meesmängijast esimene, kes on võitnud suure slämmi iga turniiri üksikmängus kaks korda (hiljem järgnesid Rod Laver ja Novak Đoković). Tema 28 suure slämmi turniiri võitu on kõigi aegade meesmängijate rekord. Aastatel 1964, 1965 ja 1967 oli ta maailma esinumber 
(ekspertide hinnangu põhjal, arvestati ainult üksikmängu tulemusi).
Emerson oli esimene meesmängija, kes võitis üksikmängus 12 suure slämmi turniiri. Ta hoidis seda rekordit 30 aastat, kuni Pete Sampras selle 2000. aastal ületas. Samuti oli tema käes rekord kuuekordse Austraalia meistrina üksikmängus kuni 2019. aastani, mil Novak Đoković tuli seitsmendat korda Austraalia meistriks. Emerson võitis neist suure slämmi turniiri võitudest järjest viis (1963–1967), mis on endiselt rekord. Emerson on üks ainult viiest tennisistist, kes on kunagi võitnud kahel alal mitu suure slämmi turniiri.
Emerson kuulus aastatel 1959–1967 rekordiliselt kaheksasse Davise karika võitnud meeskonda. Erinevalt mitmest kaasaegsest tennisistist otsustas ta jääda harrastustennisistiks ega soovinud saada elukutseliseks.
Reißeck (mägi)

Reißeck, ka Großes Reißeck ("Suur-Reißeck") (2965 m), on kõrgeim tipp Austria Kärnteni liidumaal Kõrg-Tauerni Reißecki rühmas. Mäestik moodustab lõunaosa suuremast Ankogeli rühmast, mille kõrgeim tipp Hochalmspitze on eraldatud "Mallnitzer Schartega" (2673 m). Mägi annab nime ka Reißecki vallale, mis asub lõunas Mölltalis.
Nimi "Reißeck" on tuletatud vanast veekogu nimest, umbes nagu "Reisach" = "mägioja" või "kärestikuline jõgi", millest sai keskkõrgsaksa "rîs" = "langev".
Tipuplokist läänes ja lõunas asuvad Verbund AG Reißeck-Kreuzecki hüdroenergiagrupi veehoidlad, mis on ühendatud Kölnbreini paisuga Maltatalis. Reißecki raudtee ("Reißeckbahn") funikulöör ja 1950. aastatel elektrijaama ehitamiseks ehitatud kitsarööpmeline Reißecki mägiraudtee vedasid hiljem reisijaid ja neid kasutasid turistid Mölltalist üles mägihüttideni jõudmiseks. Tegevus lakkas mõlemal liinil 2014./2016. aastal ja seda ei ole siiani jätkatud. 1908. aastal ehitatud Reißecki hütt, mida haldab Austria Alpiklubi ÖGV sektsioon, asub 2287 m kõrgusel endise "Schoberbodeni" tipujaama lähedal, kohe "Großer Mühldorfer See" veehoidla paisu all. Lähedalasuv hotell ja sellega külgnev 1960. aastatel avatud väike suusapiirkond on tänaseks suletud.
Tavaline marsruut tippu kulgeb Kalte Herbergi ja lõunaharja kaudu, mis on kerge ronimine, kuid see nõuab kindlajalgsust. Alguspunktid on Reißecki hütt või haldamata Neue Moosi hütt. Großes Reißeckist idakirdes asub "Kleines Reißecki" tipp ("Väike-Reißeck", 2924 m); seljandik kulgeb piki järske rohtunud nõlvu, kuid on muidu tehniliselt lihtne. Reißecki tipp pakub panoraamvaadet Kõrg-Tauerni mäestikule, samuti Dolomiitidele, Karawankidele ja Julia Alpidele lõunas.
Villachi maaringkond

Villachi maaringkond on ringkond ("Bezirk") Austrias Kärnteni liidumaal.
Omavalitsusüksused.
Turuvallad ("Marktgemeinden") on kaldkirjas.
Ciprian Deac

Ciprian Ioan Deac (sündinud 16. veebruaril 1986 Dejs) on Rumeenia jalgpallur, kes mängib ääremängija või ründava poolkaitsjana Rumeenia kõrgliiga klubis CFR Cluj.
CFR Cluj meeskonnas mängis ta esimest perioodi aastatel 2006–2010. Hooajal 2009–10 tuli ta klubiga Rumeenia meistriks.
2010. aasta augustis sõlmis ta kolmeaastase lepingu Saksamaa kõrgliiga klubiga Schalke 04. Hooaja 2010–11 esimeses pooles pääses Schalke meeskonnas väljakule viies mängus, kuid ei teinud veenevaid esitusi. Hooajal 2011–2012 mängis ta laenul Rumeenia kõrgliiga klubis Bukaresti Rapid.
Aastatel 2012–2015 mängis Deac taas Clujs. Seejärel mängis ta Kasahstani kõrgliiga klubides Aktobe ja Tobol.
2017. aasta jaanuaris naasis ta Clujsse. Alates 2018. aastast on ta tulnud klubiga neli korda järjest Rumeenia meistriks.
Rumeenia jalgpallikoondises mängis Deac aastatel 2010–2020 kokku 26 korda ja lõi neli väravat.
Rod Laver

Rodney George Laver (sündinud 9. augustil 1938 Rockhamptonis Queenslandi osariigis) on Austraalia endine tennisist. 
Laver sai üheksa aasta jooksul maailma turniiridel esikoha, mis on tennise kõigi aegade rekord. Aastatel 1964–1970 oli ta edetabeli esinumber, mis hõlmas neli aastat enne ja kolm aastat pärast avatud ajastu algust 1968. aastal. Ta oli ka amatööride esinumber aastatel 1961–1962.
Laveri 198 üksikmängu tiitlit on tenniseajaloos kõige rohkem. See hõlmas tema kõigi aegade meeste rekordit 10 või enam tiitlit aastas seitse järjestikust aastat (1964–1970). Ta paistis silma kõigil oma aja väljakupindadel: rohul, savil, kõval, vaibal ja puidul.
Laver võitis 11 suure slämmi turniiri üksikmängus, ehkki tal oli Open Era-le eelnenud viiel aastal keelatud neil turniiridel mängida (Laver liitus elukutseliste tennisega 1963. aastal ja selle tagajärjel keelati tal võistelda amatööride suure slämmi turniiridel kuni Open Era alguseni 1968. aasta Prantsusmaa lahtiste turniiril). Laver on ainus mees- või naismängija, kes võitis üksikmängus kaks suure slämmi turniiri (1962. ja 1969. aastal; viimane on ainus kord, kui mees seda Open Era ajal on teinud). Ta on kolmest meesmängijast teine, kes on kaks korda võitnud suure slämmi turniiri (enne oli Roy Emerson ja järgnes Novak Djokovic). Laver võitis 1967. aastal ka kaheksa Pro Slami tiitlit (elukutseliste tenniseturniirid enne Open Era), sealhulgas "pro Grand Slam" ning ta panustas viide Austraalia Davise karika võitu ajal, mil Davise karikat peeti sama oluliseks kui suure slämmi võitu. 
Tema järgi on nimetatud Laver Cupi turniir ja Rod Laver Arena.
Thomas Mürk

Thomas Mürk (sündinud 25. juulil 1962 Antslas) on eesti laulja (bass). 
Ta on õppinud Antsla Keskkoolis ja lõpetanud 1981. aastal Heino Elleri nimelise Muusikakooli ja 1981. aastal Tallinna Riikliku Konservatooriumi. Seejärel täiendanud end Belgias.
Töötanud Estonias ja Vanemuises koorilaulja ja solistina. Olnud muusikapedagoog Heino Elleri nimelises Muusikakoolis ja Georg Otsa nimelises Tallinna Muusikakoolis. Alates 1992. aastast tegutseb ooperilauljana Belgias. 
Nimistus 17 osatäitmist. Koostanud ja tõlkinud mitmeid väljaandeid, põhiliselt lastele. (Vt ka Flandria Ooperi koduleht, EE jm).
Microsoft Teams

Microsoft Teams on ärisuhtluse platvorm, mille Microsoft on välja töötanud osana Microsoft 365 tooteperekonnast. Teams konkureerib peamiselt sarnase teenusega Slack, pakkudes tööruumis vestlust ja videokonverentse, failide salvestamist ja rakenduste integreerimist. Teams asendab teisi Microsofti juhitavaid ärisõnumite ja koostöö platvorme, sealhulgas Skype for Business ja Microsoft Classroom. Koroonapandeemia ajal tunti Teamsi ja muu tarkvara vastu, näiteks Zoom ja Google Meet, suurt huvi, kuna paljud koosolekud kolisid virtuaalsesse keskkonda.
See toetab nii üks-ühele kui ka grupivestlusi. Kasutajad saavad ka grupis kõnet luua.
Google Meet

Google Meet (endise nimega Hangouts Meet) on Google'i välja töötatud videosuhtlusteenus. See on üks kahest rakendusest, mis asendavad Google Hangoutsi, teine on Google Chat.
Tatjana Lepnurm

Tatjana Lepnurm (aastani 1978 Tatjana Dorogova; 5. september 1952 Leningrad – 12. juuli 2021) oli Eesti harfimängija ja pedagoog. 
Ta lõpetas 1969. aastal Leningradi Lastemuusikakooli (õpetaja Galina Tšernobajeva) ja 1974. aastal Leningradi Konservatooriumi (Jelena Sinitsõna klassis). 1996. aastal lõpetas ta Peterburi ülikooli psühholoogiateaduskonna ja sai 1999. aastal magistrikraadi.
Lepnurm mängis aastatel 1972–1975 Vanemuise ja 1975–1991 Estonia orkestris ja Estonia kammerorkestris ning alates 1991. aastast Eesti Riiklikus Sümfooniaorkestris. 
Ta töötas ühtlasi pedagoogina aastatel 1975–1976 Tallinna Riiklikus Konservatooriumis ja 1997. aastast Georg Otsa nimelises Tallinna Muusikakoolis. 
Lepnurm esines solistina Vanemuise ja Estonia orkestri ning Narva ja Kotka Linnaorkestri ees, mängis Põhjamaade Sümfooniaorkestris, Tallinna Kammerorkestris, Pärnu Linnaorkestris, XXI Sajandi orkestris, NYYD Ensemble’is, ansamblis Synthesis, kammerdžässtrios jpt muusikakollektiivides. Ta salvestas muusikat Eesti Rahvusringhäälingu fondi ja heliplaatidele, kirjutas artikleid harfi ajaloost ja muusikateraapiast.
Tatjana Lepnurm oli Eesti Teatriliidu liige alates 1977. aastast.
Isiklikku.
Ta oli abielus ERSO fagotimängija Andres Lepnurmega, kelle onu oli organist Hugo Lepnurm. Nende poeg on tšellomängija Enno Lepnurm (sündinud 13. septembril 1981).
Ülestähendusi põranda alt

"Ülestähendusi põranda alt" (Записки из подполья "Zapiski iz podpolja") on vene kirjaniku Fjodor Dostojevski psühholoogiline novell. See avaldati 1864. aastal.
Teos koosneb kahest osast: "Põrandaalune" ja "Lörtsise lume tõttu". Esimeses osas kirjeldab minategelane memuaaride vormis oma mõttemaailma ja veendumusi. Teine osa jutustab episoode tegelase elust.
Eestikeelne tõlge.
Novelli tõlkisid eesti keelde Andres Ehin ja Lembe Hiedel. Tõlge ilmus 1971. aastal kirjastuse Perioodika väljaandel. Tõlke uus trükk ilmus 2004. aastal kirjastuse Varrak väljaandel.
2012. aastal ilmus tõlge ka e-raamatuna.
Sinine tänav

Sinine tänav oli tänav Narva vanalinnas. Algas Rahva väli tänavalt, ristus Posti ja Vabaduse tänavaga ning lõppes Kirjaniku tänavaga ristudes. 
1900. ja 1905. aasta linnaplaanidel on selle tänava nimi vene keeles "Восьмая улица", 1912. aasta linnaplaanil Kaheksas uulits. 1929. aasta linnaplaanil moodustas see tänav koos Musta ja Valge tänavaga, mis kulgesid üksteisega rööpselt, Eesti lipu värvid. 23.oktoobrist 1940 Vallikraavi tänav. 
Pärast Teist Maailmasõda (1946) kandis tänav nime Punane põik
Jaroslav Drobný

Jaroslav Drobný (tšehhi hääldus: [ˈjaroslav ˈdrobniː]; 12. oktoober 1921 Praha – 13. september 2001 London) oli Tšehhoslovakkia päritolu tennisist ja hokimängija. Drobný oli erakordselt andekas sportlane, mängis talvel jäähokit ja suvel tennist. Mõlemal spordialal tõusis ta maailma tippu. 
Ta osales hokimängijana aastatel 1936–1949 Praha klubis I. ČLTK. Ta mängis ka Tšehhoslovakkia rahvuskoondises, osales 1939. aasta maailmameistrivõistlustel. Prahas peetud 1947. aasta maailmameistrivõistlustel aitas ta meeskonnal võita esimese jäähoki MM-i kuldmedali. Ta osales ka 1948. aasta taliolümpiamängudel, kus Tšehhoslovakkia võitis hõbeda.
Drobný alustas tennisekarjääri Wimbledoni turniiril 1938. aastal, kus tema laeks jäi esimene ring. 1946. aastal jõudis ta Prantsusmaa lahtiste finaali, kus kaotas Marcel Bernardile. 1949. aastal lõpetas Drobný jäähokiga tegelemise ja keskendus tennisele. Samal aastal kolis Drobný Egiptusse ja võttis Egiptuse kodakondsuse ning pääses 1949. aasta Wimbledoni finaali. 
Aastatel 1951 ja 1952 võitis ta Prantsusmaa lahtised meistrivõistlused, alistades 1951. aasta finaalis Eric Sturgessi ja 1952. aasta finaalis Frank Sedgmani. 
Drobný oli Wimbledoni turniiri finaalis nii 1949. kui ka 1952. aastal kaotanud, enne kui ta lõpuks 1954. aastal finaalis Ken Rosewalli võites tuli Suurbritannia meistriks. 1954. aastal sai temast esimene ja praeguseks ainus Aafrika riigi kodakondsusega mängija, kes on võitnud Wimbledoni turniiri (välja arvatud topeltkodakondsusega Roger Federer, kellel on Lõuna-Aafrika kodakondsus, kuid kes esindab spordis ametlikult ainult Šveitsi). 
Drobný nimetati tennise kuulsuste halli 1983. aastal.
Brian Keane

Brian Keane (sündinud 18. jaanuaril 1953 Philadelphias Pennsylvania osariigis) on mitme Emmy ja Grammy auhinnaga pärjatud ameerika muusikaprodutsent. 
Üle 40 aasta kestnud karjääri jooksul on ta loonud muusikat sadadele filmidele ja telesaadetele ning produtseerinud üle saja plaadialbumi. Keane on tuntud kui maailmatasemel kitarrist, kes on teledokumentaalide muusika loomise teerajaja. Ta oli juhtiv 1980. ja 1990. aastate plaadiprodutsent ning oma ajastu üks silmapaistvamaid ja mõjukamaid heliloojaid.
Ulsteri šotlased

Ulsteri šotlased (ulsteri inglise keeles "Ulster Scots people", ulsteri šoti keeles "Ulstèr-Scotch Fowk", iiri keeles "Albanaigh na hUladh") on etniline rühm, kes elab peamiselt Ulsteri provintsis Põhja-Iiris ja vähemal määral ülejäänud Iiris. Nende esivanemad olid enamasti Šoti madalikelt pärit presbüterlastest protestantlikud asunikud. Kõige rohkem inimesi saabus Iirimaa saare kirdepoolsematele rannikutele Gallowayst, Lanarkshire'ist, Renfrewshire'ist, Ayrshire'ist ja Šotimaa piiridelt, kaasa arvatud Põhja-Inglismaa lähipiirkondadest. Vähesemal määral saabuti Põhja-Šoti mägismaalt.
Need šotlased rändasid Iirimaale arvukalt nii valitsuse sanktsioneeritud Ulsteri istanduste kui ka kavandatava koloniseerimisprotsessi tulemusena. See leidis aset James VI ja I egiidi all, gaeli aadelkonna liikmetelt konfiskeeritud maadel. Ulsteri šotlased rändasid Iirimaalt siiski märkimisväärsel hulgal edasi praeguse Ameerika Ühendriikide ja tollase ülemaailmse Briti impeeriumi kõikidesse soppidesse.
Põhja-Iiri on tänapäeval üks Ühendkuningriigi neljast osast, enamik sealseid inimesi omab Suurbritannia või Iiri kodakondsust.
Hanley

Hanley on linn Suurbritannias Inglismaal Staffordshire'i krahvkonnas.
Kadastiku

Kadastiku oli Narva linna ajalooline linnaosa, mis paiknes Peetri eeslinnast edela pool. 1905. aasta linnaplaanil on see märgitud "ПОСЕЛЕНIЕ КАДАСТИКЪ" nime all.
Hüpotensioon

Hüpotensioon ehk hüpotoonia on madal vererõhk. Madalaks peetakse süstoolset vererõhku alla 100 mm Hg ja diastoolset vererõhku alla 60 mm Hg. Laste puhul on alampiir erinev.
Madal vererõhk on pigem füsioloogiline seisund ja mitte haigus. Väga madal vererõhk võib jätta aju ja teised organid hapniku ja muude toitainete puudusesse, mis viib šokini. Madala vererõhu tavalisemad näitajad on pearinglus, nõrkus, minestamine.
Madal vererõhk on pigem füsioloogiline seisund, mitte haigus. Väga madal vererõhk võib jätta aju ja teised organid hapniku ja muude toitainete puudusesse, mis viib šokini. Madala vererõhu tavalisemad näitajad on pearinglus, nõrkus, minestamine.
Madalat vererõhku võivad põhjustada liigne treenimine, palavus, hormonaalsed muutused, aneemia jne, samuti mõned ravimid.
Normaalset kõrgem vererõhk on hüpertensioon. 
Versioonid.
Eristatakse kaht tüüpi hüpotooniat: üks on haiguslik ja teine inimese individuaalne eripära.
Haiguslikku hüpotooniat võivad põhjustada kilpnäärmehaigused, suuremad verejooksud, ateroskleroos, kahjustatud närvisüsteem, korrast ära ainevahetus ja aneemia. Tavaliselt on madal vererõhk päritav ja peamiselt esineb seda kõhnadel inimestel.
Antonio Čolak

Antonio-Mirko Čolak (sündinud 17. septembril 1993 Ludwigsburgis) on Saksamaal sündinud Horvaatia jalgpallur, kes mängib ründajana Šotimaa kõrgliigaklubis Rangers.
Klubikarjääri algusaastatel mängis ta põhiliselt Saksamaal, kuuludes sellistesse klubidesse nagu 1. FC Nürnberg, 1. FC Kaiserslautern, SV Darmstadt 98 ja FC Ingolstadt 04. Hooajal 2014–2015 mängis ta Nürnbergist laenul Poola kõrgliiga klubis Gdański Lechia ning lõi kokku kümme väravat.
Aastatel 2018–2020 mängis ta Horvaatia kõrgliiga klubis HNK Rijeka. Hooajal 2019–20 lõi ta Horvaatia kõrgliigas 20 väravat ning oli kahe teise mängija kõrval liiga suurim väravakütt. Aastatel 2019 ja 2020 võitis ta Rijekaga Horvaatia karikavõistlused.
2020. aasta septembris sõlmis ta lepingu Kreeka kõrgliiga klubiga PAOK FC. 2021. aasta märtsis läks ta Rootsi kõrgliigaklubisse Malmö FF. 2021. aastal lõi ta Rootsi kõrgliigas 14 väravat ja tuli Malmöga Rootsi meistriks.
2022. aasta juulis sõlmis ta kolmeaastase lepingu Rangersiga.
Horvaatia jalgpallikoondises debüteeris Čolak 11. novembril 2020 sõprusmängus Türgi vastu.